‘हां, मास्टर सुरेन गी एदी बी खबर ऐ, पर ओ करै के ? उन्दा जागत रुद्र कालज च पढ़ै करदा ऐ। ओदी फीसै आस्तै रपे लोड़दे न ओदे आस्तै टल्ले लोड़दे न, कताबां लोड़दियां न। दोऐ कुड़ियां हून मठोई आइयां न। उन्दे कोल लाने गित्तै इक्क बी ढंगै दा कप्पड़ा नेईं। गुआंढ़ै दियें कुड़ियें कन्ने बौह्‌ने-खड़ोने च ओ सकोच बुझदियां न।...पर मास्टर सुरेन करै तां के ? ट्यूशन ? उन्दी घरैआली ने उनेंगी किन्ने बारी गलाया ऐ जे दूए केई मास्टर टयूशन करियै गै त्रै-त्रै, चार-चार सौ रपे उप्परा कमा करदे ने। पर मास्टर बचैरे दा ते अपना गै स्वातम ऐ। उसदा असूल ऐ बच्चें दी, जिन्नी होई सकै पढ़ने-लिखने च मदद करनी। इस्सै करी घरै च बी उन्दे शगिर्दें दी भीड़ लग्गी रौह्‌न्दी ऐ। ‘सर, ए सुआल समझाई देओ, ‘सर, इसदी भाव-व्याख्या समझा नेईं आवै करदी।’ ...ते मास्टर सुरेन इनें जागतें दी इनें गल्लें च मदद ते करदे गै, कन्ने गै उनेईं चाऽ–नाश्ता कीते बगैर बी जान नेईं दिन्दे। बचैरी सुबाला एदे पर बत्हेरी कुढ़दी—“सदाब्रत लाई ब्रौह्‌न्दे न ! दूए मास्टर लोक बी इस गल्ला करी इन्दे पर नराज हे- जे ओदे इस बतीरे करी दूए मास्टरें दा मान घटी गेआ हा।”